送越州僉判徐狀元赴闕
作者：華鎮
朝代：宋

paragraphs: 彼美司刑士，言辭越幕賓。
斑衣登彩舫，羅袖擁雕輪。
重過千年會，輕捐萬壑春。
拂檣風習習，汎楫水鱗鱗。
仰念當朝律，高還治古淳。
嘉猷皆建置，弊法不因循。
食餠無容畫，觀龍必貴真。
進賢非積累，懷寶免湮淪。
徒步升黄閣，元台出渭濱。
昔年書舊史，今日在嚴宸。
志士休歌鳳，鴻儒罷泣麟。
不愁長待價，祇恐未能仁。
盛世當千士，明公第一人。
詞場無大敵，桂苑絕前塵。
雅譽多材藝，雄居要路津。
規爲真大器，薦擢易常倫。
紺髮年方壯，清光日向親。
橫飛朝鼎鼐，跬步職絲綸。
學問功無愧，經綸志必伸。
善將兼海內，澤可下天民。
既得風雲便，應爲柱石臣。
已知材似杞，惟貴壽如椿。
猥似卑凡質，同居晏粲辰。
問年雖魯衛，語士迺齊秦。
敢謂苗堪揠，惟知竹有筠。
毛公方喜檄，原憲不憂貧。
春至寧栽柳，秋來未憶蓴。
况逢春眼見，何慮白頭新。
戮力尊賢軌，虛懷慕德鄰。
願言登左右，無或棄輪囷。